6.12.2022
DA
Den Europæiske Unions Tidende
C 465/79 Tirsdag den 3. maj 2022
58. fremhæver dog, at AI kan bruges til med større nøjagtighed at forudsige strømafbrydelser og udpege vedligeholdelsesbehov; præciserer desuden, at den kan bruges til at syntetisere store mængder data via automatiseret udtrækning af oplysninger eller automatiseret klassificering af oplysninger og til at opdage specifikke mønstre; understreger, at disse elementer kan muliggøre bedre forudsigelser og vurderinger af trusselsniveauet og systemsårbarhederne, hurtigere beslutningsprocesser, bedre reaktionsevne og mere effektiv sikring af endepunktapparater; 59. understreger navnlig, at der ligger et potentiale i at sætte retshåndhævende myndigheder i stand til at afsløre og bekæmpe kriminel aktivitet, som understøttes af AI-teknologi; understreger, at sådanne AI-understøttede retshåndhævel­ sesaktiviteter imidlertid kræver fuld overholdelse af de grundlæggende rettigheder, streng demokratisk kontrol, klare gennemsigtighedsregler, en kraftfuld IT-infrastruktur, menneskeligt tilsyn, højt kvalificerede medarbejdere og adgang til relevante data af høj kvalitet;
d) AI og konkurrenceevne 60. bemærker, at flere og flere produkter og tjenester langs værdikæden vil blive indbyrdes forbundne i den nærmeste fremtid, og at AI og automatisering vil spille en central rolle i mange fremstillingsprocesser, aktiviteter og forretningsmodeller; understreger den altafgørende betydning af grundforskning for udviklingen af industrielle økosystemer baseret på AI samt betydelige investeringer i fremme af digital offentlig forvaltning og opgradering af digital infrastruktur; 61. bemærker, at mange europæiske industrier halter bagefter på trods af den betydelige stigning i venturekapital og anden tidlig finansiering i de seneste to år, og at de nuværende finansieringsniveauer i EU stadig er utilstrækkelige og bør øges betydeligt for at matche dynamikken i førende AI-økosystemer som Silicon Valley og andre steder; fremhæver EU's innovationsøkosystems særlige struktur med klyngenetværk, som adskiller sig fra de centraliserede (og statsstøttede) innovationsøkosystemer; 62. understreger, at AI kan medføre en afgørende ændring for EU-industriens konkurrenceevne og har potentiale til at øge produktiviteten, fremskynde innovationen, forbedre fremstillingsprocesserne og bidrage til at overvåge modstands­ dygtigheden i de europæiske forsyningskæder; 63. peger på risikoen for forstyrrelser i veletablerede forsyningskæder som følge af økonomisk afkobling eller katastrofale hændelser såsom pandemier eller fænomener med relation til klimaændringer; understreger, at AI kan bruges til at afdække mønstre i forstyrrelser i forsyningskæderne og til prædiktiv vedligeholdelse, hvilket kan støtte diversificeringen af leverandører; 64. bemærker, at virksomheder, der har iværksat digital disruption, ofte er blevet belønnet med betragtelige gevinster i form af erobrede markedsandele; bemærker, at nylige undersøgelser peger på, at dette mønster sandsynligvis vil gentage sig med endnu større styrke, da virksomheder, der indfører AI, ofte indsamler store mængder data, hvilket synes at øge deres konkurrencefordele; er bekymret over den heraf følgende risiko for markedskoncentration på bekostning af SMV'er og nystartede virksomheder; 65. fremhæver, at disse perspektiver især er bekymrende, fordi de største veletablerede teknologivirksomheder, som sandsynligvis også vil være dominerende inden for AI-teknologier, fungerer som gatekeepere til markeder og samtidig høster det største udbytte af den genererede værdi; understreger, at eftersom de data, der er drivkraft bag AI-sektoren, i overvældende grad indsamles af store teknologivirksomheder — som tilbyder brugere adgang til tjenester til gengæld for data og visning af målrettede reklamer — vil disse virksomheders nuværende markedsdominans i sig selv sandsynligvis bidrage til deres yderligere markedsdominans; påpeger, at mange af disse teknologivirksomheder har deres hovedkvarter uden for EU, men de indfanger den værdi, der genereres af data fra europæiske kunder, og får således en konkurrencemæssig fordel; 66. glæder sig over Kommissionens nylige meddelelse, hvori den opfordrer til, at konkurrencereglerne ajourføres for at gøre dem egnede til den digitale tidsalder (29), og understreger den centrale rolle, som forudgående foranstaltninger, herunder den fremtidige retsakt om digitale markeder, spiller med hensyn til at modvirke koncentration, inden den opstår; fremhæver desuden den rolle, som standardisering og reguleringsmæssigt samarbejde kan spille for at afhjælpe dette problem ved at lette global udvikling af produkter og tjenester uanset deres fysiske placering;
(29)
Kommissionens meddelelse af 18. november 2021 om en konkurrencepolitik egnet til nye udfordringer (COM(2021)0713).